Ανακοίνωση διαβούλευσης σχετικά με ενδεχόμενη νομοθεσία με αντικείμενο την ενσωμάτωση τεχνολογίας, η οποία αποτρέπει την παραχάραξη, σε προϊόντα με ικανότητα χειρισμού ψηφιακών εικόνων

(2003/C 255/13)

Η Ευρωπαϊκή Κεντρική Τράπεζα (ΕΚΤ), στο πλαίσιο της προστασίας των τραπεζογραμματίων ευρώ από την παραχάραξη, καλεί κατασκευαστές εγκατεστημένους στην Ευρωπαϊκή Ένωση (ΕΕ) και εισαγωγείς ή διανομείς προϊόντων με ικανότητα χειρισμού ψηφιακών εικόνων (στο εξής ο "κλάδος") να υποβάλουν σχόλια σε σχέση με το αίτημα της ΕΚΤ προς την Επιτροπή των Ευρωπαϊκών Κοινοτήτων για τη θέσπιση νομοθεσίας που θα καθιστά υποχρεωτική την ενσωμάτωση στα ανωτέρω προϊόντα τεχνολογίας που αποτρέπει την παραχάραξη. Η σχετική νομοθεσία θα έχει εφαρμογή σε προϊόντα που κατασκευάζονται, εισάγονται ή διανέμονται στην ΕΕ. Δυνατότητα υποβολής σχολίων έχει οποιοδήποτε φυσικό πρόσωπο, οργανισμός ή όμιλος οργανισμών.

Αποτροπή παραχάραξης

Η ΕΚΤ, από κοινού με ορισμένες από τις μεγαλύτερες αρχές έκδοσης τραπεζογραμματίων, συγκρότησε την ομάδα των κεντρικών τραπεζών για την αποτροπή της παραχάραξης "Central Bank Counterfeit Deterrence Group" (CBCDG) με σκοπό την αντιμετώπιση της απειλής που αποτελεί για το χαρτονόμισμα η αυξανόμενη χρήση προσωπικών υπολογιστών, εκτυπωτών ψεκασμού μελάνης, σαρωτών, εργαλείων επεξεργασίας ψηφιακής εικόνας και άλλων προϊόντων με ικανότητα χειρισμού ψηφιακών εικόνων. Η CBCDG, που ιδρύθηκε από τους διοικητές των κεντρικών τραπεζών της ομάδας του G-10, επιδιώκει τη συμμετοχή του κλάδου στην ανάπτυξη και εφαρμογή τεχνολογιών που προλαμβάνουν την ψηφιακή αναπαραγωγή εικόνων τραπεζογραμματίων. Για την προώθηση του ανωτέρω στόχου, η ΕΚΤ και άλλες κεντρικές τράπεζες μέλη της CBCDG άρχισαν να ζητούν την υποστήριξη του κλάδου όσον αφορά την ενσωμάτωση τεχνολογιών, οι οποίες αποτρέπουν την παραχάραξη, σε προϊόντα λογισμικού και υλικού.

Πρωτοβουλίες

H CBCDG έχει αναπτύξει τεχνολογία που αποτρέπει την παραχάραξη, η οποία ήδη διατίθεται δωρεάν προς χρήση στους κατασκευαστές εξοπλισμού ή λογισμικού. Αριθμός διεθνών εταιρειών έχουν ήδη αρχίσει να ενσωματώνουν στα προϊόντα τους την τεχνολογία αυτή, σε εθελοντική βάση. Ωστόσο, δεδομένου του μεγέθους του τμήματος αυτού της αγοράς, η σύναψη μεμονωμένων οικειοθελών συμφωνιών με κάθε μία από τις ενδιαφερόμενες επιχειρήσεις δεν θεωρείται εφικτή.

Κατά συνέπεια, εξετάζεται το ενδεχόμενο θέσπισης κατάλληλης κοινοτικής νομοθεσίας. Η νομοθεσία αυτή θα καθιστούσε υποχρεωτική την ενσωμάτωση τεχνολογίας, η οποία αποτρέπει την παραχάραξη, σε κάθε είδους εξοπλισμό, λογισμικό ή άλλο προϊόν που κατασκευάζεται, εισάγεται, διανέμεται ή πωλείται εντός της ΕΕ και έχει την ικανότητα σύλληψης εικόνων ή μεταφοράς εικόνων από ή προς συστήματα υπολογιστών ή έχει την ικανότητα χειρισμού ή παραγωγής ψηφιακών εικόνων για τους σκοπούς της παραχάραξης.

Οποιοδήποτε φυσικό πρόσωπο, οργανισμός ή όμιλος οργανισμών, στον οποίο θα μπορούσε να έχει αντίκτυπο η σχετική νομοθεσία, καλείται να υποβάλει σχόλια όσον αφορά, μεταξύ άλλων, τις ενδεχόμενες επιπτώσεις της εν λόγω νομοθεσίας στα ακόλουθα:

1. προϊόντα·

2. κόστος·

3. ανταγωνιστική θέση εντός και εκτός της ΕΕ·

4. μερίδιο της αγοράς· και

5. μελλοντική επιχειρηματική ανάπτυξη.

Τα ενδιαφερόμενα μέρη καλούνται να υποβάλλουν σχόλια στην αγγλική ή σε μία από τις κοινοτικές γλώσσες έως τις 19 Δεκεμβρίου 2003 είτε μέσω ηλεκτρονικού ταχυδρομείου στη διεύθυνση cac@ecb.int είτε με συστημένη επιστολή στη διεύθυνση: Counterfeit Analysis Centre European Central Bank Kaiserstraße 29 D - 60311 Frankfurt am Main

Ενδέχεται να διοργανωθούν ενημερωτικά σεμινάρια αναλόγως του αριθμού και της φύσης των απαντήσεων.

Η ΕΚΤ μπορεί να δημοσιεύσει τα υποβληθέντα σχόλια, με εξαίρεση τυχόν αποσπάσματα που ο υποβάλλων έχει χαρακτηρίσει εμπιστευτικά, και να τα χρησιμοποιήσει στο πλαίσιο των ανωτέρω αναφερομένων σεμιναρίων ή στο πλαίσιο συζητήσεων με τον κοινοτικό νομοθέτη.

Περαιτέρω πληροφορίες σχετικά με την καταπολέμηση της παραχάραξης του ευρώ διατίθενται στις ιστοσελίδες:

http://www.europa.eu.int/comm/ anti_fraud/pages_euro/index_el.html

ή

http://www.euro.ecb.int